'જસ્ટ અ મિનિટ...' વિશાખા અચાનક સડકના સામા છેડે એક હાટ પર પહોંચીને ભૂરા, લીલા રંગના સ્ટોન પરોવેલી માળા જોવા લાગી. વિલીને એમાં રસ ન પડ્યો એટલે એ પાળી પાસે ઝૂકીને નીચે ઢાળ ઉતરતી લીલીછમ ખીણ અને છેક નીચે વહેતી નદીને જોઈ રહ્યો. પેલા આદમીએ ફોટા પાડ્યા અને આમતેમ ટહેલતા, હાટડીઓ જોતાં, વાતો કરતાં વિલી, વિશાખા અહીં પહોંચ્યા પછી વિશાખા હાટ તરફ ગઈ અને વિલી અહીં પાળી પાસે ઊભો એ બે વચ્ચે ખાસ્સી એકાદ કલાક વિતી હતી.